Kviteseid gamle kirke

Kviteseid gamle kirke (Kviteseid gamle kyrkje), opprinnelig kalt Kviteseid kirke, er en langkirke fra rundt år 1260 i Kviteseid kommune i Øvre Telemark. Kirken ligger i Øvre Telemark prosti og Agder og Telemark bispedømme. Kviteseid gamle kirke ligger rett ved siden av den gamle prestegården Kviteseid gård, og området med kirken og prestegården har vært Kviteseids sentrum siden svært gammel tid, med tegn på beboelse som minst går tilbake til jernalderen. I lange perioder, særlig på 1600-tallet, fremstod Kviteseid gamle kirke som det religiøse og offisielle senteret for Øvre Telemark gjennom at sognepresten i Kviteseid i lange perioder også var prost i Øvre Telemark prosti. Da Nye Kviteseid kirke stod ferdig i 1916 ble den gamle kirken kalt Kviteseid gamle kirke. Kviteseid gamle kirke brukes delvis til gudstjenester og inngår delvis i museumsområdet knyttet til Kviteseid bygdetun med gamle stabbur og loft fra Øvre Telemark fra 1500-tallet og senere. Kirken ligger ved riksveg 41 like ved Kviteseidvatnet.

Byggverket er i stein og har omtrent 200 sitteplasser i alt med skip og galleri. Kirken er bygd i romansk stil. Datering til 1260 er gjort etter dendrokronologisk analyse av årringer i trekonstruksjoner i kirken. Tidligere har man, ut fra stilanalyse etc. datert kirken til 1100-tallet.

Flere tidligere prester er begravet under kirkegulvet; bl.a. er prosten Peder Povelsson Paus (1590–1653), som var sogneprest i Kviteseid 1633–1653, begravet øverst i koret. I drøyt to århundrer fra 1653 hang det et latinsk dikt i kirken til minne om herr Peder skrevet av sønnen Povel Pedersson Paus. Originalen er nå i Nasjonalbibliotekets håndskriftsamling.

Referanser

Kilder

Eksterne lenker 
 
 Kunsthistorie.com
 Lokalhistoriewiki
 
 Kviteseid kommune om kommunens kirker 
 

Kirker i Kviteseid
Kirker i Øvre Telemark prosti
Norske middelalderkirker i stein
Kulturminner i Kviteseid
Religiøse byggverk fra 1200-tallet
Valgkirker i 1814
1200-tallet i Norge